Publication: Magyar Közlöny
Issue: MK-2003-20 (Year: 2003, Number: 20)
Era: 1990-2004
Section: 1. A büntetõeljárásról szóló 1973. évi I. törvény
Paragraph Index: 283

1. A büntetõeljárásról szóló 1973. évi I. törvény (a továbbiakban: Be.) 386. § (1) bekezdése arról rendelkezik, hogy a pénzbüntetés, a pénzmellékbüntetés és a bûnügyi költség címén befizetett összeget vissza kell téríteni, ha a megbüntetett személyt rendkívüli jogorvoslat folytán felmentették, illetõleg reá nézve a rendkívüli jogorvoslat folytán hozott határozat egyáltalán nem, vagy alacsonyabb mértékben tartalmaz ilyen kötelezést. Az indítványozó a Be. 386. § (1) bekezdését a hiányosságai miatt sérelmezte, mivel a pénzbüntetés visszatérítésekor csak a befizetett pénzösszeg jár vissza, az állam nem köteles megtéríteni sem a kamatokat, sem pedig az egyéb veszteségeket. Az indítványozó szerint a Be. 386. § (1) bekezdése az Alkotmány két rendelkezését érinti: az állampolgár sérthetetlensége megszegésének tilalmát és a diszkrimináció tilalmát. Az indítványozó szerint a sérthetetlenség megszegése tilalmába ütközik az, „ha az állampolgárt törvénysértõ és megalapozatlan jogerõs büntetõítélettel sújtják, majd, miután az ítélet a Legfelsõbb Bíróság felülvizsgálata eredményeként ex tunc semmissé válik, az állampolgárt nem hozza olyan helyzetbe, mintha õt el sem ítélték volna.” A rendelkezés egyben diszkriminatív is, mert a pénzbüntetésre ítélt személy anyagi hátrányba kerül azzal szemben, akit nem ért ilyen jogtalanság, így pénzével szabadon rendelkezhetett.

Source: https://magyarkozlony.hu/hivatalos-lapok/5d6aa6c7c9b285cf5a41156cf7a0d05518cdb6b9/dokumentumok/cc42e560f815e12ff73eea2548cc56ccf6fc5c2b/letoltes